Imtella' Diċembru 1, 2020 - Aġġornata 1 Ta' Diċembru, 2020 5:57pm Fil-Ġermanja, mill-inqas żewġ persuni nqatlu u għexieren oħra ndarbu wara li raġel saq għal ġo fihom. Sezzjonijiet tal-midja Ġermaniżi qed jirrapportaw li l-persuni li tilfu ħajjithom telgħu għal 4. Il-każ seħħ fil-belt ta' Trier għall-ħabta tas-2.00 ta' waranofsinhar. Il-pulizija qalu li s-sewwieq, raġel ta' 51 sena mill-istess reġjun, ġie arrestat. Is-sindku tal-belt ta' Trier iddeskriva x-xena bħala tal-biża' u sostna li fost il-vittmi hemm tifla. Qal kif kien miexi fit-triq wara l-attakk u mal-art ra żarbuna li kienet liebsa din it-tifla meta ttajret. Qed ikun irrapportat li fost dawk feruti wkoll hemm numru ta' tfal. Għalkemm għadhom mhux magħrufa ċ-ċirkostanzi tal-inċident, kollox jindika li dan kien attakk premeditat. Il-pulizija avżaw lin-nies biex jevitaw iż-żona.